Илъэс 30 ирокъу
Щапхъэу къалъытэ «Къуршхэм я бынхэр» къэфакIуэ гупыр, мы гъэм илъэс 30 ирокъу. Ар Iэтауэ зэрагъэлъэпIэнум, махуэшхуэ концертым зыхуагъэхьэзыр ансамблым и унафэщI Кушмэзокъуэ Рафаилрэ гъэсакIуэ Кушмэзокъуэ Албэчрэ.
Сабий къэфакIуэ гупыр 1984 гъэм къызэрагъэпэщауэ щытащ, илъэс 25-м нэсауэ абы и пашэщ КъБР-м щэнхабзэмкIэ щIыхь зиIэ и лэжьакIуэ, лэжьыгъэм и ветеран Кушмэзокъуэ Рафаил. Щапхъэ зытрах ансамблу япэ дыдэу республикэм къыщалъытахэм (1986 гъэм) ящыщщ «Къуршхэм я бынхэр». Ар Урысейм, Иракым, Польшэм, Германием щекIуэкIа дунейпсо фестивалхэм я лауреатщ. НыбжьыщIэхэм я зэфIэкIыр щагъэлъэгъуащ Тыркум, Болгарием, Румынием.
Гупым зыщагъасэ илъэси 6-17 зи ныбжьхэм. КIуэн щIэзыдзагъащIэхэр япэ илъэсым хуагъасэ адыгэ, балъкъэр, Кавказ Ищхъэрэм щыпсэу нэгъуэщI лъэпкъхэм я къафэхэм щхьэхуэу, гу зылъытапхъэу хэлъым. «Къуршхэм я бынхэр» ансамблым лъэпкъ куэдым щыщхэр хэтщ, абы зыщызыгъэсахэр иужькIи къафэм иропсэу, «Кабардинка», «Балкария» къэрал къэфакIуэ гупхэм хохьэри.
Гупым и махуэшхуэ концертым гъатхэпэм и 30-м сыхьэт 16.00-м щыщIидзэнущ Профсоюзхэм щэнхабзэмкIэ я унэм. Республикэм и цIыхухэмрэ абы и хьэщIэхэмрэ я гукъыдэжыр абыхэм къызэраIэтынум шэч хэлъкъым.
ГЕРГОКОВ Руслан.
